
Comisia pentru muncă şi protecţie socială 



Nr.27/247/24 iunie 2004
RAPORT

asupra proiectului de Lege pentru modificarea şi completarea Decretului-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi a celor deportate în străinătate ori constituite în prizonieri
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu proiectul de Lege pentru modificarea şi completarea Decretului-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi a celor deportate în străinătate ori constituite în prizonieri, trimis cu adresa nr.P.L.-X 374 din 15 iunie 2004.

La întocmirea prezentului raport, Comisia a avut în vedere avizul Consiliului Legislativ şi punctul de vedere al Guvernului.
Proiectul de lege are ca obiect de reglementare modificarea Decretului-Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi a celor deportate în străinătate ori constituite în prizonieri, în sensul includerii în categoria persoanelor îndreptăţite să beneficieze de drepturile prevăzute de lege şi a soţului supravieţuitor al persoanei care a avut stabilit domiciliu obligatoriu.

Comisia propune Plenului respingerea proiectului de lege din următoarele considerente:
· Atât iniţiatorul Decretului-Lege nr.118/1990 – Asociaţia Foştilor Deţinuţi Politici, cât şi legiuitorul, nu au avut în vedere situaţia propusă în prezenta iniţiativă, întrucât soţul sau soţia titularului dreptului, dacă nu s-a aflat în domiciliu obligatoriu, nu a suferit nici un fel de privaţiune de ordin social şi material, drept urmare persoana respectivă nu este îndreptăţită să beneficieze de o măsură reparatorie. Dacă soţul/soţia supravieţuitor/supravieţuitoare ar fi avut domiciliu obligatoriu, ar fi beneficiat de statutul de titular de drept.
· Dacă s-ar accepta, am introduce de fapt dublare de drepturi, un beneficiar putând fi şi titular şi urmaş.
2. Proiectul de lege face parte din categoria legilor ordinare, conform prevederilor constituţionale, şi a fost respins de Senat în şedinţa din 14 iunie 2004, cu respectarea prevederilor art.76 alin.(2) din Constituţie, republicată.

3. La lucrările comisiei au fost prezenţi 19 deputaţi, din totalul de 21 membri ai comisiei.

4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterilor în şedinţa din data de 21 iunie 2004, Comisia a propus respingerea proiectului de lege cu 12 voturi pentru şi 3 voturi împotrivă.

